b'\n_START_ARTICLE_\nElbingo kanalas\n_START_PARAGRAPH_\nElbingo kanalas (lenk. Kana\xc5\x82 Elbl\xc4\x85ski, vok. Oberl\xc3\xa4ndischer Kanal)\xc2\xa0\xe2\x80\x93 laivybai pritaikytas kanalas Varmijos-Moz\xc5\xabr\xc5\xb3 vaivadijoje Lenkijoje. 1978\xc2\xa0m. kanalo atkarpa buvo pripa\xc5\xbeintas technikos paminklu, tuo tarpu nuo 2011\xc2\xa0m. sausio 14 d. Lenkijos prezidento \xc4\xafsakymu visas Elbingo kanalas\xc2\xa0\xe2\x80\x93 Lenkijos istorijos paminklas. 2007\xc2\xa0m. buvo pripa\xc5\xbeintas vienu i\xc5\xa1 Septyni\xc5\xb3 Lenkijos stebukl\xc5\xb3.\n_START_SECTION_\nIstorija\n_START_PARAGRAPH_\nXIX a. Moz\xc5\xabr\xc5\xb3 teritorijoje prad\xc4\x97jo greitai vystytis smulkioji pramon\xc4\x97. Pasaulyje i\xc5\xa1populiar\xc4\x97jo i\xc5\xa1 Tabu\xc5\xbeo kra\xc5\xa1t\xc5\xb3 gabenama pu\xc5\xa1is, tinkanti laiv\xc5\xb3 stiebams gaminti, tod\xc4\x97l ypatingai vertinama tarp val\xc4\x8di\xc5\xb3 ir laiv\xc5\xb3 gamintoj\xc5\xb3. Pramon\xc4\x97s pl\xc4\x97trai buvo reikalinga patikimas kelias, sujungiantis Pr\xc5\xabsij\xc4\x85 su Baltijos j\xc5\xabra.\n_START_SECTION_\nKanalo statybos koncepcija\n_START_PARAGRAPH_\nJau anks\xc4\x8diau laivybai buvo pritaikytas netoli Elbingo esantis seklus Dr\xc5\xabso e\xc5\xbeeras, kuris buvo pagilintas 20\xc2\xa0m plo\xc4\x8dio vandens kelias. Tuo keliu \xc4\x97jo trasa, besijungianti su Elbingo uostu ir toliau su Baltijos j\xc5\xabra. Taip gim\xc4\x97 id\xc4\x97ja sujungti e\xc5\xbeerus, esan\xc4\x8dius tarp Vyslos ir Paslenkos. Per daug met\xc5\xb3 niekas nesugeb\xc4\x97jo sugalvoti, kokiu b\xc5\xabdu galima b\xc5\xabt\xc5\xb3 \xc4\xafveikti 99\xc2\xa0m vandens lygi\xc5\xb3 skirtum\xc4\x85 tarp Dr\xc5\xabso ir Pinievo e\xc5\xbeer\xc5\xb3. 10\xc2\xa0km trasai \xc4\xafveikti reik\xc4\x97t\xc5\xb3 pastatyti ma\xc5\xbeiausiai 30 \xc5\xa1liuz\xc5\xb3.\n_START_SECTION_\nStatybos\n_START_PARAGRAPH_\nKanalas buvo prad\xc4\x97tas projektuoti jau 1837\xc2\xa0m., tuo tarpu statybos prasid\xc4\x97jo 1844\xc2\xa0m. spalio 18 d. Keturios pirmosios sausos rampos Bu\xc4\x8dyniece, Kontuose, Olesnicoje ir Jelenieje prad\xc4\x97jo veikti 1860\xc2\xa0m. Kanal\xc4\x85 suprojektavo ir jo statybas realizavo Georg Jacob Steenke, pri\xc4\x97m\xc4\x99s karaliaus Frydricho Vilhelmo II, norin\xc4\x8dio sujungti vandens keliais Ryt\xc5\xb3 Pr\xc5\xabsij\xc4\x85 ir Baltijos j\xc5\xabr\xc4\x85, u\xc5\xbesakym\xc4\x85._NEWLINE_Hidrotechnini\xc5\xb3 darb\xc5\xb3 metu buvo sulyginami vandens lygiai \xc4\xafvairiuose vandens telkiniuose. Trasoje Milomlynas-Bu\xc4\x8dyniecas vandens lygis buvo suma\xc5\xbeintas iki Jeziorako e\xc5\xbeero vandens lygio (99,5\xc2\xa0m vir\xc5\xa1 j\xc5\xabros lygio). D\xc4\x97l toki\xc5\xb3 veiksm\xc5\xb3 kai kuriuose e\xc5\xbeeruose vandens lygis suma\xc5\xbe\xc4\x97jo net 5\xc2\xa0m (pav., Pinievo ir Sambrudo e\xc5\xbeeruose)._NEWLINE_E\xc5\xbeere Karnickie (97,5\xc2\xa0m. v.j.l.) buvo pastatytos dvi u\xc5\xbetvankos, tarp kuri\xc5\xb3 buvo \xc4\xafleisti kanalo vandenys, bei akvedukas vir\xc5\xa1 e\xc5\xbeero vandens pavir\xc5\xa1iaus._NEWLINE_Pirmasis laivas kanalu perplauk\xc4\x97 1860\xc2\xa0m. rugpj\xc5\xab\xc4\x8dio 31 d. (atkarpa tarp Ostrudos ir Milomlyno). Ta\xc4\x8diau darbai tuo metu dar nebuvo u\xc5\xbebaigti\xc2\xa0\xe2\x80\x93 juo prad\xc4\x97ta naudotis tik po met\xc5\xb3, 1861\xc2\xa0m. spalio 28 d. V\xc4\x97lyvuoju rudeniu kanalu praplauk\xc4\x97 nedaug laiv\xc5\xb3. Oficialiai eksploatacijai jis buvo atiduotas 1862\xc2\xa0m. pavasar\xc4\xaf._NEWLINE_1872\xe2\x80\x931876\xc2\xa0m. Ostrudos-Milomlyno atkarpoje buvo pastatyti trys \xc5\xa1liuzai: Milomlyne, Zielonoje ir Mala Rus\xc4\x97je. Paskutin\xc4\x99 ramp\xc4\x85 Calunuose (esan\xc4\x8di\xc4\x85 ar\xc4\x8diausiai Dr\xc5\xabso e\xc5\xbeero) pastat\xc4\x97 1874\xe2\x80\x931881\xc2\xa0m. Ji pakeit\xc4\x97 \xc5\xa1ioje vietoje buvusius \xc5\xa1liuzus._NEWLINE_Paskutin\xc4\x97 16,8\xc2\xa0km kanalo atkarpa\xc2\xa0\xe2\x80\x93 i\xc5\xa1 Ostrudos \xc4\xaf Stare Jablonki (arba iki Sta\xc5\xa1kovo), per Puz\xc5\xb3 e\xc5\xbeer\xc4\x85 buvo atiduota eksploatacijai tik 1873\xc2\xa0m. Gamtos apsaugos u\xc5\xbetikrinimui \xc5\xa1ia atkarpa gali plaukti tik baidar\xc4\x97s ir nedideli buriniai laivai._NEWLINE_Kanalo statyba kainavo 10% daugiau, nei Pary\xc5\xbeiaus Eifelio bok\xc5\xa1to statybos. Investuoto kapitalo vert\xc4\x97 atitinka 77 t aukso kainai.\n_START_SECTION_\nKanalo ekonomin\xc4\x97 svarba\n_START_PARAGRAPH_\nXIX a. kanalas, ypa\xc4\x8d 1844\xe2\x80\x931860\xc2\xa0m., vaidino svarb\xc5\xb3 ekonomin\xc4\xaf vaidmen\xc4\xaf kaip komunikacinis mar\xc5\xa1rutas, jungiantis Ostrudos ir Ylavos e\xc5\xbeer\xc5\xb3 teritorijas su Gdansko ir Elbingo uostais, \xc4\xaf kuriuos da\xc5\xbeniausiai buvo transportuojami \xc5\xbeem\xc4\x97s \xc5\xabkio produktai (da\xc5\xbeniausiai gr\xc5\xabdai) ir mediena. \xc5\xa0is vandens kelias tur\xc4\x97jo ma\xc5\xbeesn\xc4\x99 reik\xc5\xa1m\xc4\x99 pramonini\xc5\xb3 preki\xc5\xb3 transportavimui. Gele\xc5\xbeinkeli\xc5\xb3 transporto pl\xc4\x97tra (ypa\xc4\x8d po 1987\xc2\xa0m., kai buvo patiestas gele\xc5\xbeinkelis mar\xc5\xa1rutu Poznan\xc4\x97-Tor\xc5\xabn\xc4\x97-Ol\xc5\xa1tynas-\xc4\xaesrutis) ir kiek v\xc4\x97liau\xc2\xa0automobili\xc5\xb3 transporto pl\xc4\x97tra prisid\xc4\x97jo prie krovini\xc5\xb3 gabenimo kanalu suma\xc5\xbeinimo. Jau 30-tais XX a. metais Elbingo kanalas naudojamas tik turistiniais tikslais._NEWLINE_Pirm\xc4\x85 kart\xc4\x85 turistai \xc5\xa1iuo kanalu plauk\xc4\x97 1912\xc2\xa0m. motorine valtimi Seerose (J\xc5\xabros ro\xc5\xbe\xc4\x97), priklausan\xc4\x8dia laivybos bendrovei Schiffs-Reederei Adolf Tetzlaff. Tais pa\xc4\x8diais metais prad\xc4\x97tas naudoti laivas Herta. 1925\xc2\xa0m. turistams buvo prad\xc4\x97tas naudoti laivas Heini, po dvej\xc5\xb3 met\xc5\xb3\xc2\xa0\xe2\x80\x93 Konrad. Tais pa\xc4\x8diais, 1927\xc2\xa0m., vasaros sezonu prad\xc4\x97ti reguliar\xc5\xabs turistiniai reisai kanalu._NEWLINE_Po II pasaulinio karo Adolfo Tetzlaffo ir vyriausyb\xc4\x97s \xc4\xafgalioto Zygmunto Mianovi\xc4\x8diaus pastangomis visi kanalo \xc4\xafrenginiai v\xc4\x97l buvo v\xc4\x97l paleisti \xc4\xaf darb\xc4\x85, tod\xc4\x97l buvo galima atnaujinti reguliarius turistinius sezonus. I\xc5\xa1 prad\xc5\xbei\xc5\xb3 armatoriumi buvo Gdansko laivyba, v\xc4\x97liau, 70-t\xc5\xb3j\xc5\xb3 viduryje, kanalo laivus per\xc4\x97m\xc4\x97 Moz\xc5\xabr\xc5\xb3 laivyba su b\xc5\xabstine Gi\xc5\xbeycke. Nuo 1992\xc2\xa0m. armatoriumi buvo Miesto transporto \xc4\xafmon\xc4\x97 Ostrudoje. 1999\xc2\xa0m. buvo nupirktas a\xc5\xa1tuntas laivas\xc2\xa0\xe2\x80\x93 \xe2\x80\x9eOstruda\xe2\x80\x9c (65 vietos; kiti laivai buvo pastatyti dar 60-aisiais metais: \xe2\x80\x9eKormoran\xe2\x80\x9c, \xe2\x80\x9eBirkut\xe2\x80\x9c, \xe2\x80\x9eMarabut\xe2\x80\x9c, \xe2\x80\x9ePingwin\xe2\x80\x9c, \xe2\x80\x9e\xc5\x81ab\xc4\x99d\xc5\xba\xe2\x80\x9c; ma\xc5\xbeesni laivai tai \xe2\x80\x9e\xc5\xbburaw\xe2\x80\x9c, 35 asm. ir \xe2\x80\x9ePerkoz\xe2\x80\x9c, 12 asm.). Kiekvienais metais \xc5\xa1ie laivai perve\xc5\xbea apie 50 t\xc5\xabkst. keleivi\xc5\xb3._NEWLINE_\xc5\xa0iuo metu keleiviniais laivais galima plaukti tarp Elbingo ir Ostrudos, taip pat tarp Ostrudos bei Milomlyno. Kartais yra organizuojami u\xc5\xbesakomieji reisai Milomlyno-Ylavos atkarpoje.\n_START_SECTION_\nKanalo atnaujinimas\n_START_PARAGRAPH_\nNuo 2011\xc2\xa0m. rugpj\xc5\xab\xc4\x8dio m\xc4\x97n. iki 2014\xc2\xa0m. gruod\xc5\xbeio m\xc4\x97n. yra vykdomas visi\xc5\xa1kas kanalo atnaujinimas. Yra kei\xc4\x8diami ramp\xc5\xb3 mechanizmai, sutvirtinami krantai, \xc5\xa1alinamas dumblas. Plaukiojimas laivais dviems sezonams buvo u\xc5\xbedarytas 2012\xc2\xa0m. vasaros sezono pabaigoje. Atnaujinimas, kurio vert\xc4\x97 siekia apie 95 mln z\xc5\x82, dalinai finansuojamas ES l\xc4\x97\xc5\xa1omis.'